钦定古今图书集成/理学汇编/经籍典/第149卷 > 唐韩愈昌黎集 > 《上宰相书》
## 钦定古今图书集成/理学汇编/经籍典/第149卷 > 唐韩愈昌黎集 > 《上宰相书》

《诗》之序曰：“《菁菁者莪》，乐育材也。”君子能长育人材，则
天下喜乐之矣。其诗曰：“菁菁者莪，在彼中阿。既见君
子，乐且有仪。”说者曰：“菁菁”者，盛也。莪，微草也。阿，大陵
也。言君子之长育人材，若大陵之长育微草，能使之
菁菁然盛也。“既见君子，乐且有仪”云者，天下美之之
辞也。其三章曰：“既见君子，锡我百朋。”说者曰：“百朋”，多
之之辞也。言君子既长育人材，又当爵命之，赐之厚
禄，以宠贵之云尔。其卒章曰：“汎汎杨舟，载沉载浮。既
见君子，我心则休。”说者曰：载，载舟也。沉浮者，物也。言
君子之于人材，无所不取，若舟之于物，浮沉皆载之
云尔。“既见君子，我心则休”云者，言若此则天下之心
美之也。君子之于人也，既长育之，又当爵命宠贵之，
而于其才无所遗焉。